《和胡应祥游石井韵》
宋代·陈文蔚

世间潢潦水，可叹无根源。盈满涸可待，骤雨空翻盆。

鹅峰此邦镇，秀润草木繁。泄为石井泉，永与天地存。

平湖十顷开，风漪绿荷翻。意共一脉落，高下相吐吞。

清游二三丈，归途月黄昏。咫尺阻同集，笑我真惮烦。

相期一朝去，雷电当飞奔。鞭龙起为雨，微功不须论。

作者简介：陈文蔚（约公元1210年前后在世）字才卿，上饶人。生卒年均不详，约宋宁宗嘉泰初前后在世。师事朱熹。尝举进士。庆元中，（1198）馆于朱熹家，课其诸孙。又讲读铅山。端平二年，（1235）都省言其所作尚书类编，有益治道，诏补迪功郎。学者称克斋先生。文蔚著有克斋集十七卷，《四库总目》传于世。